\_\_\_\_\_\_\_\_\_\_\_\_\_\_\_\_\_\_\_\_

E:

Številka: 090-89/2024-2

Datum: 3. 9. 2024

**Zadeva: Izvajanje Zakona o dostopu do informacij javnega značaja – mnenje ministrstva**

Zveza: vaš dopis št. 090-21/2024-3 z dne 26. 6. 2024

Spoštovani,

prejeli smo vaš dopis v zvezi z izvajanjem Zakona o dostopu do informacij javnega značaja (v nadaljnjem besedilu: ZDIJZ)[[1]](#footnote-1), kjer ste navedli, da stranka s svojimi zahtevami za dostop do informacij javnega značaja in zahtevami po pojasnilih, katerih odgovore občinskega organa nato uporabi za svoje objave na družbenih omrežjih, ki imajo značaj zlonamernosti in šikanoznosti, širi nestrpnost in strah med občani Občine Žužemberk. Zaposleni na Občinski upravi pa prejemate žaljiva elektronska sporočila. Vso navedeno dokumentacijo, tj. zahteve za dostop do informacij javnega značaja in zahteve po pojasnilih, objave na družbenih omrežjih in prejeta elektronska sporočila ste posredovali Informacijskemu pooblaščencu, ki pa vas je usmeril na naše ministrstvo.

Vlagatelj torej z vlaganjem večjega števila vlog ustvarja nevzdržno stanje in organ prekomerno zasipa z delom ter ga ovira pri svojem učinkovitem delu, ne samo na področju dostopa do informacij javnega značaja, temveč tudi na drugih področjih. Občinski organ zanima, kako naj postopa v omenjeni situaciji, ko vlagatelj z vlaganjem vlog očitno zlorablja pravico dostopa do informacij javnega značaja ter posega v upravičenja drugih.

Ministrstvo za javno upravo kot resorno pristojno ministrstvo za sistemsko urejanje področja informacij javnega značaja vam v nadaljevanju, skladno z 32. členom ZDIJZ posreduje pravno mnenje.

V zvezi z vsebino informacij, ki jih prosilec zahteva, in vrsto zahtevka, opozarjamo, da je organ dolžan slediti zahtevi prosilca in odločati vsebinsko o celotnem zahtevku **in v okviru tega zahtevka**. To pomeni, da organ lahko posreduje le tiste informacije/dokumente, ki jih prosilec zahteva. Organ sam ne more preinterpretirati zahteve prosilca, saj se postopek začne na zahtevo prosilca. V kolikor organ ni prepričan v vsebino zahteve prosilca, ga mora pozvati na razjasnitev zadeve. **Torej mora organ pred odločanjem ugotoviti, ali gre za zahtevo za dostop do informacije javnega značaja ali za zahtevo za dostop in ponovno uporabo informacije javnega značaja. Dokler organ tega ne ugotovi/razjasni, ne sme odločati, ker gre za dva različna instituta.**

V kolikor prosilec vloži zahtevo za ponovno uporabo informacij javnega značaja, **mora** v njej opredeliti:

1. informacijo, ki jo želi ponovno uporabiti;
2. na kakšen način želi prevzeti vsebino zahtevane informacije (klasičen ali elektronski

zapis ter praviloma tudi oblika in nosilec zapisa);

1. **za kakšen namen želi informacijo ponovno uporabiti.**

Organ nato v upravnem postopku po ZDIJZ in subsidiarno po ZUP presodi, ali so zahtevani dokumenti vsebinsko primerni za javno objavo, in po potrebi prekrije varovane podatke (delni dostop) ali izda zavrnilno odločbo. V upravnem aktu, s katerim se odloča o zahtevi za dostop do informacije javnega značaja, ni primerno navajati določb o ponovni uporabo informacij javnega značaja, če ta institut ni predmet presoje tega upravnega postopka. Lahko pa organ razliko med obema institutoma prosilcu pojasni v spremnem dopisu.

Kljub omejitvi pristojnosti glede razlage predpisov s področja varstva osebnih podatkov ministrstvo glede na znano prakso (tudi javnost glasovanja poslancev v državnem zboru) meni, da v kolikor so podatki npr. o glasovanju članov občinskega sveta v posamezni zadevi javni (javnost seje, javna objava zapisnika ipd.) v splošnem ni zadržkov za objavo, saj se s tem ne posega prekomerno oziroma nesorazmerno v ustavno varovane pravice občinskega svetnika **kot funkcionarja**. V kolikor objavo teh podatkov spremljajo neustrezni komentarji, je lahko avtor teh komentarjev subjekt ugotavljanja civilne ali kazenske odgovornosti. Drugače je v zadevah, ki terjajo zaupno obravnavo s strani občinskih svetnikov. Posameznik, ki meni, da se njegovi osebni podatki nezakonito obdelujejo, lahko [poda prijavo](https://www.ip-rs.si/varstvo-osebnih-podatkov/pravice-posameznika/vlozitev-prijave/) Informacijskemu pooblaščencu.

Glede instituta »šikanozno ravnanje« ministrstvo poudarja, da je pravica do dostopa do informacij javnega značaja zapisana v 2. odstavku 39. člena Ustave Republike Slovenije[[2]](#footnote-2), ki določa, da ima vsakdo pravico dobiti informacije javnega značaja, za katero ima v zakonu utemeljen pravni interes, razen v primerih, ki jih določa zakon. Izjem ni mogoče širiti preko taksativno naštetih izjem v 6. členu ZDIJZ. Nadalje načelo prostega dostopa določa, da ima vsak prosilec na svojo zahtevo pravico pridobiti od organa informacijo javnega značaja tako, da jo pridobi na **vpogled, ali da pridobi njen prepis**, fotokopijo, ali njen elektronski zapis. **Organ lahko prosilcu izjemoma zavrne dostop do zahtevane informacije, če prosilec z eno ali več funkcionalno povezanimi zahtevami očitno zlorabi pravico dostopa do informacij javnega značaja po ZDIJZ oziroma je očitno, da so zahteva ali zahteve šikanoznega značaja.**[[3]](#footnote-3) **Po sodni praksi gre za zlorabo pravice takrat, ko subjekt prestopi meje pravno zavarovanega upravičenja tako, da s tem ogroža oziroma posega v pravico drugega. Pravice namreč ni dopustno izvrševati v nasprotju z njenim ciljem oziroma namenom.** **To je predvsem v primeru,** ko namen tožeče stranke namreč ne bi bil le dostop do informacij, da bi lahko izvrševala demokratično in nadzorno funkcijo pravice dostopa do informacij javnega značaja pač pa bi s svojim načinom vlaganja zahtev organ prekomerno zasipala z delom, kar bi predstavljalo oviro za učinkovito delo organa ne samo na področju dostopa do informacij javnega značaja, temveč na vseh njegovih delovnih področjih. Uresničevanje pravice dostopa do informacij javnega značaja namreč stremi k pospeševanju učinkovitosti javnega sektorja.[[4]](#footnote-4) **Veliko/enormno število dokumentov, ki bi jih bilo potrebno prosilcu izročiti oziroma mu omogočiti vpogled, kar bi pripeljalo do resne motnje v poslovanju organa, samo po sebi še ne more biti razlog, da se stranka v njeni pravici omeji. Enako pravilo velja pri objavi teh informacij/dokumentov na svetovnem spletu.** V kolikor menite, da gre za zahteve po ZDIJZ, ki imajo šikanozen značaj, jih morate z odločbo zavrniti pri tem pa razloge za zavrnitev v obrazložitvi utemeljiti do zadostne stopnje verjetnosti (gotovost), tako, da je povsem razvidna zlonamernost zahteve.

V zvezi z javno objavljenimi podatki vas seznanjamo z določbo petega odstavka 6. člena ZDIJZ, kjer je navedeno, da organ lahko prosilcu ne posreduje zahtevane informacije, ki je dostopna v prosto dostopnih javnih evidencah ali na drug način že enostavno javno dostopna (evidence in registri AJPES[[5]](#footnote-5), objava v uradnem glasilu, publikacijah organa, medijih, strokovni literaturi, svetovnem spletu in podobno) in mu posreduje samo napotilo, kje se informacija nahaja.

Prosilcem za informacije javnega značaja so določene informacije dostopne na spletnih aplikacijah TZIJZ[[6]](#footnote-6) in Erar[[7]](#footnote-7). Preko spletne aplikacije TZIJZ Uprave Republike Slovenije za javna plačila je omogočen dostop do informacij javnega značaja o transakcijah, opravljenih v breme zavezancev za informacije javnega značaja: javnih gospodarskih zavodov, javnih podjetij, poslovnih subjektov v 100 % lasti oseb javnega prava, ki so registrirani v Registru zavezancev za informacije javnega značaja ter posrednih in neposrednih proračunskih uporabnikov. Na podlagi zahteve za dostop do informacij javnega značaja so prosilcem zgoraj navedeni podatki o transakcijah (UJP), ki predstavljajo javno dostopne informacije javnega značaja, dostopni tudi pri samih zavezancih po ZDIJZ. Tudi spletna aplikacija Erar splošni javnosti omogoča vpogled v transakcije javnih institucij in družb v lasti države ter občin, ki se nanašajo na blago in storitve, plače, socialne prejemke, pokojnine, subvencije, štipendije itd. Nekateri podatki o plačah funkcionarjev in javnih uslužbencev so dosegljivi na Portalu plač javnega sektorja.[[8]](#footnote-8)

Menimo, da boste na podlagi zgoraj navedenega lahko sprejeli pravilno odločitev v konkretni upravni zadevi, saj ministrstvo ne sme vsebinsko posegati v konkretno upravno zadevo oziroma komentirati konkretnega upravnega postopka.

Lep pozdrav,

Pripravil: mag. Mateja Prešern

Ciril Repnik v. d. generalne direktorice

sekretar

Poslati po E-pošti:

- naslovnik

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086), [7/18](http://www.uradni-list.si/1/objava.jsp?sop=2018-01-0275)

 in [141/22](http://www.uradni-list.si/1/objava.jsp?sop=2022-01-3466). [↑](#footnote-ref-1)
2. Uradni list RS, št. [33/91-I](http://www.uradni-list.si/1/objava.jsp?sop=1991-01-1409), [42/97](http://www.uradni-list.si/1/objava.jsp?sop=1997-01-2341) – UZS68, [66/00](http://www.uradni-list.si/1/objava.jsp?sop=2000-01-3052) – UZ80, [24/03](http://www.uradni-list.si/1/objava.jsp?sop=2003-01-0899) – UZ3a, 47, 68, [69/04](http://www.uradni-list.si/1/objava.jsp?sop=2004-01-3088) – UZ14, [69/04](http://www.uradni-list.si/1/objava.jsp?sop=2004-01-3090) – UZ43, [69/04](http://www.uradni-list.si/1/objava.jsp?sop=2004-01-3092) –

 UZ50, [68/06](http://www.uradni-list.si/1/objava.jsp?sop=2006-01-2951) – UZ121,140,143, [47/13](http://www.uradni-list.si/1/objava.jsp?sop=2013-01-1777) – UZ148, [47/13](http://www.uradni-list.si/1/objava.jsp?sop=2013-01-1779) – UZ90,97,99 in [75/16](http://www.uradni-list.si/1/objava.jsp?sop=2016-01-3208) – UZ70a. [↑](#footnote-ref-2)
3. ZDIJZ, 5. člen. [↑](#footnote-ref-3)
4. Sodba Upravnega sodišča RS, št. III U 240/2012-15 z dne 7. 11. 2013. [↑](#footnote-ref-4)
5. <https://www.ajpes.si/Iscem> [↑](#footnote-ref-5)
6. <https://www.gov.si/zbirke/storitve/spletna-aplikacija-tzijz-podatki-o-placilnih-transakcijah-po-zdijz/> [↑](#footnote-ref-6)
7. <https://erar.si/> [↑](#footnote-ref-7)
8. [Portal plač javnega sektorja | OPSI - Odprti podatki Slovenije (gov.si)](https://podatki.gov.si/aplikacije/portal-pla%C4%8D-javnega-sektorja) [↑](#footnote-ref-8)